Veiviržėnai
Veiviržėnai – miestelis Klaipėdos rajono savivaldybėje, 21 km į pietryčius nuo Gargždų, abipus Veiviržo (Minijos kairysis intakas). Seniūnijos ir seniūnaitijos centras. Miestelis radialinio plano, yra 16 gatvių. Miestelyje yra Veiviržėnų gimnazija, gimnazijos istorijos muziejus, Veiviržėnų Šv. apaštalo evangelisto Mato bažnyčia (Romos katalikų) ir varpinė, parapijos kapinės su koplyčia (1791 m.), paštas (LT-96026), biblioteka, ambulatorija, vaistinė, policijos įgaliotinio būstinė, individualios veterinarijos, medžio apdirbimo įmonės, kavinė, baras, prekybos centras, parduotuvė. Miestelio centre stovi laisvės paminklas – „Laisvės obeliskas“, pastatytas 1932 m. (autorius Kostas Rameika). Stūkso Veiviržėnų piliakalnis. Archeologiniai radiniai: geležiniai ir žalvariniai dirbiniai (VIII–IX a. žalvarinė apyrankė laikoma Kauno istorijos muziejuje), monetų (Abiejų Tautų Respublikos, XVII a. 2-oji pusė) ir papuošalų lobis (dalis radinių saugoma M. K. Čiurlionio dailės muziejuje). Veiviržėnuose didžiausia šventė – Šv. Marijos Magdalenos atlaidai (vyksta liepos mėn. pabaigoje). Keliai veda į Endriejavą, Švėkšną, Priekulę, Vėžaičius.